《极乐寺纪游》
明代·袁宗道

高梁桥水从西山深涧中来，道此入玉河。白练千匹，微风行水上若罗纹纸。堤在水中，两波相夹。绿杨四行，树古叶繁，一树之荫，可覆数席，垂线长丈馀。

岸北佛庐道院甚众，朱门绀殿，亘数十里。对面远树，高下攒簇，间以水田，西山如螺髻，出于林水之间。

极乐寺去桥可三里，路径亦佳。马行绿荫中，若张盖。殿前剔牙松数株，松身鲜翠嫩黄，斑剥若大鱼鳞，大可七八围许。

暇日，曾与黄思立诸公游此。予弟中郎云：“此地小似钱塘苏堤。”思立亦以为然。余因叹西湖胜景，入梦已久，何日挂进贤冠，作六桥下客子，了此山水一段情障乎？是日分韵，各赋一诗而别。

作者简介：（1560—1600）荆州府公安人，字伯修。万历十四年会试第一。授编修，官终右庶子。时王世贞、李攀龙主文坛，复古摹拟之风极盛，宗道与弟袁宏道、袁中道力排其说。推崇白居易、苏轼，因名其斋为白苏斋。为文崇尚本色，时称公安体。有《白苏斋类稿》。